text: Krav om længere åbningstider i daginstitutionerne
  30 august 2010 kl. 06.30
  Flere kommuner skærer ned på antallet af pasningstimer i daginstitutionerne. Det får nu Dansk Erhverv og HK til at slå bremserne i.
  Butikkerne har snart åbent dag og nat, men det samme er ikke gældende for landets daginstitutioner. Det hænger slet ikke sammen, mener Dansk Erhverv og lønmodtagerne i HK.
  De går nu sammen om, at få kommunerne til at udvide daginstitutionernes åbningstider. 
  - Mange børnefamilier hænger i en klokkesnor hver eneste dag. De korte åbningstider i daginstitutionerne er et problem for rigtig mange medarbejdere, ikke mindst i detailhandlen og hotel- og restaurationsbranchen. Butikkernes øgede åbningstider har affødt et stort behov for, at daginstitutionernes åbningstider også udvides, forklarer Laurits Rønn, der er direktør i Dansk Erhverv til Ritzau. 
  I de sønderjyske kommuner kan udviklingen mod kortere åbningstider i daginstitutionerne også mærkes. 
  Haderslev Kommune vil for eksempel, som led i kommunens spareplan, nedlægge de udvidede åbningstider i tre af kommunens daginstitutioner.
  